中年好聲音︳涂家堯9強出局 曾被前妻鬧「你浪費我6年時間」
《中年好聲音》9強當中,「大隻仔」涂家堯喺呢個星期日嘅「男歌女唱 女歌男唱」未有突破,以第9名出局。佢喺出局感言時直言,曾經認為嚟比賽係打仗,唔認同「比賽第二, 友誼第一」,但幾個月下來,佢覺得「比賽第一, 友誼都係第一」。
9位參加者之中,初期被批「成日黑面」、未學過唱歌嘅涂家堯能夠走到呢個階段可謂超額完成,甚至連黃夏蕙都成為佢嘅fans,出席活動幫手撐場。
涂家堯家人做婚紗生意,佢亦都做呢行。因為疫情,涂家堯多咗時間,睇朋友網上直播唱歌之外自己都唱埋一份,一唱就唱咗2年。多年冇參加歌唱比賽之後,涂家堯再次出戰,而喺網上直播學識面對鏡頭同觀眾,唔覺意為參加《中年好聲音》打好基礎。當初參加《中》時涂家堯直言因為好勝,試過同其他參加者講「我係嚟比賽唔係識朋友」!但後來因為一大班人一齊經歷拍攝過程,慢慢令涂家堯願意視參加者係「戰友」,甚至認為名次唔重要,寧願喺舞台留低好作品。
令唔少人認識涂家堯嘅可能係佢演唱陳奕迅《我們》,皆因滲透住佢嘅離婚經歷。涂家堯喺嗰集提到,因為家人嘅婚紗生意令佢認為婚姻係一生一世,可惜同前妻相處6年仍然難逃分離。唔想離婚嘅涂家堯,同前妻商討之時,對方話「你浪費咗我6年時間」,就深知難以挽回。「再見亦是朋友」只係歌名,涂家堯同前妻冇晒聯絡,本來傾好可以同以前一齊養嘅貓見面,但係前妻冇回應,令佢感嘆連朋友都做唔成。正因為《我們》嘅歌詞太切合人生經驗,涂家堯嘅演出即使被評有唔少沙石,但仍然取得唔錯嘅分數晉級。
按此下載全新Yahoo APP,睇盡最新娛樂新聞、樂壇消息、名人熱話、熱門電影、Netflix劇評,新人更可即時換領限量新人禮,立即下載!